Hof hoor modelbaas ‘is nié pedofiel’Dawie de Villiers in die hof. Foto: ANA ŉ Maatskaplike werker het Dinsdag aan die Suid-Gautengse hooggeregshof gesê sy glo nie dat Dawie de Villiers, die hoof van ŉ modelagentskap in Kempton Park wat vroeër skuldig bevind is op aanklag van verkragting, ŉ pedofiel is nie. Carina Wolmarans het gesê sy voel as De Villiers ŉ pedofiel was, sou daar meer aanklagte teen hom gewees het. Sy het wel toegegee dat dit ŉ rooi lig is dat hy skuldig bevind is op seksuele aanklagte. “Die gevolgtrekking waartoe ŉ mens kom, is dat die beskuldigde ŉ probleem het daarmee om homself te beheer wanneer dit by jong meisies kom,” het Wolmarans gesê. Wolmarans het gesê sy het onbeantwoorde vrae gehad ná sy regter Cassim Moosa se uitspraak gelees het. “Sy [die verkragtingslagoffer] was getraumatiseerd [ná die voorval], asook getraumatiseerd terwyl sy getuig het.” Wolmarans het gesê die feit dat die meisies emosioneel was terwyl hul getuig het, was normaal, aangesien dit wat hulle beleef het vir hulle vernederend was. De Villiers, stigterslid van Modelling South Africa, is in Februarie verlede jaar skuldig bevind op aanklagte van verkragting, seksuele aanranding, bedrog, dat hy kinders aan pornografie blootgestel het en toegang gehad het tot kinderpornografie. Wolmarans het ŉ aanvullende verslag saamgestel ná sy kontak gemaak het met die slagoffers. Sy het haar verslag aan die hof voorgehou en dit het aan die lig gekom dat die slagoffer, wat ten tyde van die voorval 15 jaar oud was, in haar slagofferimpakverslag gesê het sy het al haar vertroue in mans verloor en het swanger geword terwyl sy steeds op skool was. Wolmarans het gesê sy kon nie die slagoffer of haar ouers bereik vir ŉ onderhoud nie en kon ook nie kontak maak met dié wat seksueel aangerand is deur De Villiers nie. Een van die bedrogslagoffers het volgens Wolmarans gesê sy huwelik het misluk as gevolg van sy betrokkenheid by De Villiers en het ook gesê De Villiers het sy lewe en dié van jong modelle verwoes. ŉ Ander slagoffer het gesê sy is gewalg deur De Villiers se dade en dat sy as gevolg van hom en die feit dat hy geen berou getoon het nie alle belangstelling in modelwerk verloor het. Wolmarans het gesê die meeste van die slagoffers kon nie by hul kontakbesonderhede bereik word nie, maar dat sy nie verbaas is daaroor ná hul getuienis nie. “Die beskuldigde het jong skoliere geteiken omdat hulle almal dieselfde ouderdom was. Hulle was jong meisies.” Sy het gesê sy is nie ŉ in posisie om kommentaar te lewer oor ŉ vonnis nie. “Ek is baie deurmekaar, maar in die laaste twee weke het ek onaangename reaksies gekry en is voorgesê om die ‘wetenskap van vonnisoplegging’ alleen te laat.” Wolmarans het aangedui dat sy ŉ probleem het met die feit dat daar so baie slagoffers was, maar dat sy onduidelikheid het oor of De Villiers weer sou oortree of nie. Volgens haar is geen nuwe sake sedert 2012 aanhangig gemaak nie en dit dui volgens haar aan dat hy gerehabiliteer kan word. Regter Moosa het gesê dat daar twee tipes misdadigers is, dié wat uit die samelewing verwyder moet word en dié wat steeds in die samelewing kan bly. Hy het vir Wolmarans gevra of De Villiers uit die samelewing verwyder moet word of nie. Sy het gesê sy glo hy kan vir ŉ kort ruk uit die samelewing verwyder word, byvoorbeeld vyf jaar met sommige jare opgeskort – vir die doel om hom te rehabiliteer, nie te straf nie. Sy het ook bygevoeg dat korrektiewe toesig gepas sou wees. Die saak duur Woensdag voort. Lees alle vorige berigte oor Dawie de Villiers op Maroela Media.